Il-biża' tal-Mulej waqt il-prova Ibni, jekk tiġi biex taqdi lill-Mulej ħejji ruħek għat-tiġrib. Kun sinċier f'qalbek u żomm sħiħ, biex ma tinfixilx fi żmien l-għawġ. Ingħaqad miegħu u titilqux, u tikber fil-ġieħ fi tmiem ħajtek. Kulma jiġi fuqek ilqgħu, u żomm sħiħ fit-tibdil li jumiljak. Għax id-deheb jippruvawh fin-nar, u n-nies magħżula fil-forn tal-umiljazzjoni. Afda fil-Mulej u jieqaf miegħek, żomm triqatek dritti u ittama fih. Intom li tibżgħu mill-Mulej stennew ħnientu, u toħorġux mit-triq li ma tmorrux taqgħu. Intom li tibżgħu mill-Mulej afdaw fih, u ma jonqoskomx il-ħlas tagħkom. Intom li tibżgħu mill-Mulej, ittamaw fi ħwejjeġ tajba, fl-hena ta' dejjem u fil-ħniena. Ħarsu lejn il-ġenerazzjonijiet ta' dari u araw: min qatt ittama fil-Mulej u kellu għax jistħi? Jew min żamm fil-biża' tiegħu, u l-Mulej ħallieh waħdu? Jew min sejjaħlu, u l-Mulej ma tax kasu? Għax il-Mulej tiġih ħasra u jħenn, jaħfer id-dnubiet u jsalva fi żmien l-għawġ. Ħażin għalihom ta' qalbhom maqtugħa u ta' idejhom mitluqa, u għall-midneb li jgħix ħajja doppja. Ħażin għalikom li qtajtu qalbkom għax bla fidi; b'hekk ma jkollux fejn jistkenn. Ħażin għalikom li tliftu s-sabar! X'se tagħmlu meta jistħarriġkom il-Mulej? Dawk li jibżgħu mill-Mulej ma jiksrux kelmtu, u dawk li jħobbuh iħarsu triqatu. Dawk li jħobbu l-Mulej ifittxu li jogħġbuh, u dawk li jħobbuh huma mimlija bil-Liġi tiegħu. Dawk li jibżgħu mill-Mulej iħejju ruħhom, u quddiemu jċekknu ruħhom. Nintelqu f'idejn il-Mulej u mhux f'idejn il-bniedem, għax bħalma hu l-kobor tiegħu, hekk ukoll il-ħniena tiegħu.